b'\n_START_ARTICLE_\nBaronia de Montbui\n_START_PARAGRAPH_\nLa baronia de Montbui era una jurisdicci\xc3\xb3 senyorial creada al segle XX, a favor de Fernando de Alc\xc3\xa1ntara y Castell\xc3\xa0 de Soler dins de l\'actual comarca del Vall\xc3\xa8s Oriental, en el seu sector nord-oest._NEWLINE_El 995, els comtes de Barcelona assignaren en feu el Castell de Montbui a Gombau de Besora. Aquest mor\xc3\xad el 1050 i traspass\xc3\xa0 el castell de Montbui a la seva filla Guisla de Besora, segona esposa de Mir Geribert, pr\xc3\xadncep d\'Ol\xc3\xa8rdola. Mir estava enfrontat amb el comte de Barcelona, Ramon Berenguer I, qui s\'opos\xc3\xa0 a aquest trasp\xc3\xa0s de domini, fins que l\'any 1059 fan les paus i el comte don\xc3\xa0 en alou a Mir Geribert les terres que formarien la baronia de Montbui. Aquestes terres eren les parr\xc3\xb2quies de Sant Pere de Bigues, Sant Esteve de Palaud\xc3\xa0ries, Sant Mateu de Montbui, Sant Feliu de Codines, Santa Eul\xc3\xa0lia de Ron\xc3\xa7ana, Sant Gen\xc3\xads de l\'Ametlla, Sant Andreu de Samal\xc3\xbas i una part de l\'actual parr\xc3\xb2quia de Santa Maria de Caldes de Montbui. L\'actual Bar\xc3\xb3n de Montbui \xc3\xa9s Fernando de Alc\xc3\xa1ntara y Castell\xc3\xa0. M\xc3\xa9s tard la baronia de Montbui pass\xc3\xa0 als Bell-lloc, senyors de la Roca del Vall\xc3\xa8s, els Cabanes, i Pere de Sentmenat, qui el 1178 el compr\xc3\xa0 a Ramon de Cabanes. El 1240 pass\xc3\xa0 sota domini del bisbe de Barcelona, qui man\xc3\xa0 reconstruir el castell el 1308._NEWLINE_Entre 1381 i finals del segle XV la propietat s\'altern\xc3\xa0 entre la corona i altres nobles, com Ramon de Planella o Ramon de Torrelles, senyor de la Roca del Vall\xc3\xa8s. Finalment, el 1490 hi va haver un canvi de jurisdicci\xc3\xb3, i la baronia de Montbui va passar, pel Privilegi de l\'Entrega, a la jurisdicci\xc3\xb3 del Consell de Cent de la ciutat de Barcelona, que consider\xc3\xa0 l\'indret "carrer de Barcelona". La nova jurisdicci\xc3\xb3 suposava pagar una redempci\xc3\xb3 al bar\xc3\xb3 i formar el seu propi govern (el Consell de la Baronia), que va trigar a funcionar correctament. Amb tot, els Torrelles varen mantenir la possessi\xc3\xb3 del castell i, m\xc3\xa9s tard, la traspassaren als Sentmenat._NEWLINE_Els consellers de Barcelona mantingueren la baronia fins al 1714, quan va ser traspassat a la corona borb\xc3\xb2nica; corregu\xc3\xa9 la mateixa sort que la majoria de castells catalans despr\xc3\xa9s de la Guerra de Successi\xc3\xb3: l\'enderroc. El castell es va abandonar, i el 1833 constava en ru\xc3\xafnes._NEWLINE_L\'any 1949 el Castell de Montbui va ser declarat B\xc3\xa9 Cultural d\'Inter\xc3\xa8s Nacional en un decret que declarava totes les restes dels castells de l\'estat patrimoni hist\xc3\xb2ric estatal.'